Skorsing van Kaapse regter aanbeveel | Maroela Media
Die eerste aspek wat ondersoek word hang saam met die voortgesette drama rondom die gedrag van die Kaapse regterpresident, regter John Hlophe. Die tweede aspek het te doen met geld in 'n trustrekening waarvoor Parker verantwoordelikheid gehad het.
Die versoek van die RDK kom ná 'n aanvanklike ondersoek van die RDK teen Parker. Die versoek aan Ramaphosa is dat Parker wel die huidige verhore en uitsprake waarby hy betrokke is, moet afhandel, maar dat hy geen verdere verhore moet bykry nie.
Die eerste klag teen Parker is dat hy daaroor gelieg het dat Hlophe hom aangerand het. Die klag teen Parker is gelê deur regter Dennis Davis en onderskryf deur nog nege regters van die Kaapse hooggeregshof.
Waarop dit neerkom is dat Parker aan al tien regters beskryf het hoe Hlophe hom glo in sy kantoor aangerand het. Hiervan is 'n skriftelike verklaring indertyd bewaar.
Toe die adjunk-regterpresident van Wes-Kaapland, regter Patricia Goliath, egter vroeër vanjaar die beweerde aanranding van Parker ophaal in haar omvattende klag teen Hlophe, het Parker skielik ontken dat dit ooit plaasgevind het.
Davis se klag teen Parker voor die RDK is dat Parker dus beslis gelieg het – óf toe hy die aanranding beweer het, óf toe hy die aanranding ontken het.
Die tweede klag oor Parker handel oor 'n tekort van R8 miljoen in die trustrekening van 'n regsfirma waarby Parker betrokke was. Parker het dit verswyg toe hy voor die RDK aansoek gedoen het om 'n regterspos.
Dit het nou aan die lig gekom en die Kaapse balie, by monde van adv. Andrew Breitenbach, SC, het die tersaaklike klag by die RDK ingedien, wat die tweede deel vorm van die RDK se versoek aan Ramaphosa om Parker as regter te skors.